En breu es licitaran els projectes del Pla d’Inversions de la Diputació de València
18 de Noviembre de 2015

Carcaixent

El departament d’Urbanisme de l’Ajuntament de Carcaixent ja ha iniciat els procediments per a adjudicar l'execució de les obres previstes en el Pla d’Inversions de la Diputació de València, abans que finalitze este termini el pròxim 10 de desembre. Este tràmit pot variar en funció del cost de cada projecte, ja que, quan supere els 200.000 euros, haurà de tramitar-se per procediment obert o concurs públic. El Pla d’Inversions de la Diputació de València compta amb una injecció econòmica de 71'2 milions i a Carcaixent, pel nombre d’habitants, li corresponen 739.594,44€. Per a la selecció dels projectes, l’Equip de Govern va demanar la col·laboració de tots els grups municipals perquè proposaren les seues idees i consensuaren, entre tots, en què anaven a emprar-se les ajudes.

Una de les principals inversions a Carcaixent anirà destinada a la millora i adequació del Mercat Municipal i al trasllat de les oficines de l'OMIC dins del mateix recinte per a facilitar la relació amb els consumidors. Esta iniciativa pretén optimitzar els recursos i espais disponibles, al mateix temps que es busca donar un millor servei a la ciutadania. En paraules de Paco Salom, responsable de l’àrea de Promoció Econòmica, “el nostre objectiu és potenciar l’eix comercial que representa el Mercat Municipal a l'hora de fomentar el comerç a Carcaixent. Volem convertir el Mercat en un edifici ple de vida i que siga punt de referència per a tots els consumidors i venedors”. A més, també ha afegit que esta actuació ve a completar la mesura per a dinamitzar el mercat exterior de reduir un 10% la taxa per a l’ocupació de la via pública, aprovada pel Ple municipal este dilluns. Actualment, el preu que paguen els comerciants del mercat exterior de Carcaixent arriba a duplicar el cost que es paga en poblacions pròximes com ara Algemesí o Alzira.

Un altre dels projectes destacats, i que ja està en procés de licitació, és el parc caní que està previst que s’ubique a la zona de Gaianes. La creació d’este espai respon a una demanda social de tindre una àrea recreativa per a gossos on puguen passejar lliurement. La zona, contemplada com a zona verda dins del Pla General d’Ordenació Urbana, requereix unes tasques prèvies de moviment de terres i adequació del terreny ja que actualment es troba en molt mal estat (fotografia). Amb una extensió de 1.700m2, el parc caní té projectada la instal·lació de mobiliari adaptat per a gossos com ara fonts, pipicans o dispensadors de bosses. La regidora responsable de Parcs i Jardins, Paula Lozano, ha volgut destacar que serà un espai a disposició de la ciutadania i que estarà obert per tal que associacions o col·lectius de Carcaixent hi organitzen activitats. També, ha afegit que la intenció del nou Equip de Govern és instal·lar més pipicans en altres llocs de la ciutat.

Dins dels projectes concedits pel Pla d’Inversions de la Diputació de València, també està prevista l’ampliació del recinte del Cementeri Municipal i la millora en l’accessibilitat a les instal·lacions, ja que actualment no estan condicionades per a persones amb mobilitat reduïda. Per altra banda, la resta dels projectes aprovats van destinats, majoritàriament, a la millora dels paviments de la via pública i a reparacions en edificis municipals com són el Camp de Futbol, escoles públiques o l’Auditori de les Dominiques.